CELEX: 62015TN0181
Language: sk
Date: 2015-04-13 00:00:00
Title: Vec T-181/15: Žaloba podaná 13. apríla 2015 – Sopra Steria Group/Parlament

10.8.2015   
            
            
               SK
            
            
               Úradný vestník Európskej únie
            
            
               C 262/28
            
         Žaloba podaná 13. apríla 2015 – Sopra Steria Group/Parlament
   (Vec T-181/15)
   (2015/C 262/38)
   Jazyk konania: angličtina
   
      Účastníci konania
   
   
      Žalobkyňa: Sopra Steria Group SA (Annecy-le-Vieux, Francúzsko) (v zastúpení: A. Verlinden, R. Martens a J. Joossen, advokáti)
   
      Žalovaný: Európsky parlament
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil rozhodnutie Európskeho parlamentu z neznámeho dátumu o začatí rokovacieho konania bez uverejnenia oznámenia o zákazke na NPE-15.8,
            
         
               —
            
            
               zrušil akékoľvek rozhodnutie, ktoré by Európsky parlament mohol prijať vo vzťahu k ďalšiemu priebehu tohto rokovacieho konania bez uverejnenia oznámenia o zákazke NPE-15.8,
            
         
               —
            
            
               vyhlásil, že zmluva/zmluvy, ktoré by sa mohli uzavrieť na základe rokovacieho konania bez uverejnenia oznámenia o zákazke na NPE-15.8, je (sú) neplatné,
            
         
               —
            
            
               rozhodol, že Európsky parlament má znášať trovy konania vrátane nákladov na právne služby, ktoré vznikli žalobkyni.
            
         
      Dôvody a hlavné tvrdenia
   
   Na podporu žaloby žalobkyňa uvádza jediný žalobný dôvod, ktorým sa dovoláva porušenia článku 102 Finančného nariadenia, článku 103 Finančného nariadenia, článku 104 ods. 2 Finančného nariadenia a článku 134 ods. 1 písm. c) Vykonávacích pravidiel, čím spochybňuje rozhodnutie z neznámeho dátumu o začatí rokovacieho konania bez predchádzajúceho uverejnenia oznámenia o zákazke.
   Podľa žalobkyne Európsky parlament nesprávne a nezákonne využil rokovacie konanie bez predchádzajúceho uverejnenia oznámenia o zákazke, pričom treba poznamenať, že toto konanie bolo osobitným konaním, použitie ktorého muselo byť právne odôvodnené (tiež vzhľadom na povinnosť Európskeho parlamentu zabezpečiť, že všetky verejné zákazky sa zadávajú na základe čo možno najširšej súťaže, pozri článok 102 ods. 2 Finančného nariadenia). Žalobkyňa uvádza, že Európsky parlament nepodal takéto odôvodnenie a tiež neexistovali žiadne dôvody pre mimoriadnu naliehavosť, ktoré by boli spôsobené nepredvídateľnými udalosťami nezávislými od Európskeho parlamentu [aké sa vyžadujú na uplatnenie článku 134 ods. 1 písm. c) Vykonávacích pravidiel].